夢遊天姥吟留別
作者：李白
朝代：唐
主题：七言古詩
篇章：夢遊天姥吟留別 / 夢遊天姥山別東魯諸公

paragraphs: 海客談瀛洲，煙濤微茫信難求；
越人語天姥，雲霞明滅或可睹。
天姥連天向天橫，勢拔五嶽掩赤城。
天台四萬八千丈，對此欲倒東南傾。(四萬 一作：一萬)
我欲因之夢吳越，一夜飛度鏡湖月。(度 通：渡)
湖月照我影，送我至剡溪。
謝公宿處今尚在，淥水盪漾清猿啼。
腳著謝公屐，身登青雲梯。
半壁見海日，空中聞天雞。
千巖萬轉路不定，迷花倚石忽已暝。
熊咆龍吟殷巖泉，慄深林兮驚層巔。
雲青青兮欲雨，水澹澹兮生煙。
列缺霹靂，丘巒崩摧。
洞天石扉，訇然中開。
青冥浩蕩不見底，日月照耀金銀臺。
霓爲衣兮風爲馬，雲之君兮紛紛而來下。
虎鼓瑟兮鸞回車，仙之人兮列如麻。
忽魂悸以魄動，恍驚起而長嗟。
惟覺時之枕蓆，失向來之煙霞。
世間行樂亦如此，古來萬事東流水。
別君去兮何時還？且放白鹿青崖間，須行即騎訪名山。
安能摧眉折腰事權貴，使我不得開心顏!

标签：蒙学
唐詩三百首